小字華嚴經贊
作者：釋德洪
朝代：宋

paragraphs: 我聞尊者龍勝師，應供曾入娑竭海。
龍宫微塵妙章句，目所一瞥輙能誦。
流於五天及震旦，爲熱惱中甘露門。
唯道人棲出其後，願力猛利思精特。
能於方策紙墨間，書此大經十萬偈。
誦於蝸舍巢菴中，了然如在龍宫見。
觀者種性有差别，愛慕皆生殊異想。
要當諦觀一塵中，亦有無邊妙經卷。
昔有智人破此塵，十方世界一切說。
以名塵故非斷空，而可破故非實有。
了此兩宗妙法門，亦攝一切契經海。
譬如困卧俄頃際，夢中所歷更千載。
乃知一念圓古今，真實際中法如是。
一微塵妙不可測，當知一一塵亦然。
譬如天帝網明珠，珠體瑩然俱照徹。
一珠具足諸網珠，一一珠中同徧入。
我今以此金剛句，壞滅彼衆下劣想。
使悟塵中含此經，奚方策中乃驚異。
咨爾山君河樹神，各各當憶本願力。
要當勇猛勤守護，勿令邪念輙蠧侵。
毗藍風吹須彌盧，劫火焚燒大千界。
爲攤此經一切處，使其涼曝各得所。
我此現前佛子等，作是觀者名正觀。
稽首十方調御師，刹刹塵塵爲作證。